BRATISLAVA. Štvrtinu evidovaných nezamestnaných na Slovensku na konci apríla tohto roka tvorili mladí ľudia do 29 rokov. Išlo o 81,9 tis. osôb z celkového počtu 309,6 tis. nezamestnaných.
Do 20 rokov malo ku koncu apríla tohto roka 8,8 tis. ľudí bez práce, vo veku od 20 do 24 rokov bolo 35,4 tis. nezamestnaných a 37,7 tis. uchádzačov o zamestnanie malo 24 až 29 rokov.
Ďalších 36,7 tis. nezamestnaných bolo ku koncu minulého roka vo veku od 30 do 34 rokov. Vyplýva to z údajov, ktoré zverejnilo Ústredie práce, sociálnych vecí a rodiny SR.
Najmenší problém na západe
V pásme od 35 do 39 rokov vykázali úrady práce ku koncu apríla 38,6 tis. uchádzačov o zamestnanie, vo veku od 40 do 44 rokov bolo 37 tisíc nezamestnaných, vo veku od 45 do 49 rokov bolo na úradoch práce 33,2 tis. uchádzačov o zamestnanie.
Vek od 50 do 54 rokov malo 36 tis. nezamestnaných, v kategórii od 55 do 59 rokov bolo ku koncu štvrtého mesiaca tohto roka 38,3 tis. nezamestnaných. Vyše 7,8 tis. nezamestnaných malo nad 60 rokov.
Takmer piati z desiatich uchádzačov o zamestnanie vo veku do 29 rokov sú z Prešovského alebo Košického kraja. V Prešovskom kraji bolo ku koncu minulého mesiaca vo veku do 29 rokov bez práce takmer 20,9 tis. ľudí a Košický kraj evidoval v tejto vekovej kategórii 16 tisíc nezamestnaných. Tretí najhorší je v tomto ukazovateli Banskobystrický kraj, kde malo do 29 rokov 13,6 tis. evidovaných nezamestnaných.
Naopak, najmenšie problémy so zamestnávaním mladých ľudí majú Bratislavský a Trnavský kraj. V Bratislavskom kraji bolo na konci apríla bez práce 4,2 tis. ľudí do 29 rokov a Trnavský kraj zaznamenal 5,2 tis. nezamestnaných mladých ľudí do 29 rokov.
Miera evidovanej nezamestnanosti na Slovensku dosiahla na konci apríla tohto roka 9,64 %. Miera nezamestnanosti tak klesla na najnižšiu úroveň od januára 2009, kedy predstavovala 9,03 %.
V porovnaní s koncom marca tohto roka miera evidovanej nezamestnanosti minulý mesiac klesla o 0,25 percentuálneho bodu, medziročne bola nižšia o 2,04 percentuálneho bodu.
Desiatky tisíc ľudí
Úrady práce evidovali na konci minulého mesiaca 261 914 disponibilných uchádzačov o zamestnanie. Oproti koncu marca tohto roka ide o pokles o 6 645 ľudí. Medziročne množstvo uchádzačov, ktorí mohli okamžite nastúpiť do práce, kleslo o 53 176 osôb.
Miera nezamestnanosti vypočítaná z celkového počtu uchádzačov o prácu, a to vrátane ľudí na "péenke" alebo na absolventskej praxi, dosiahla minulý mesiac 11,40 %.
Medzimesačne to znamenalo pokles o 0,29 percentuálneho bodu, medziročne to bolo menej o 1,95 percentuálneho bodu. Celkový počet evidovaných uchádzačov o prácu predstavoval na konci apríla tohto roka 309 583 osôb. Oproti koncu marca tohto roka je to pokles o 8 098 osôb, v porovnaní s aprílom minulého roka je to menej o 50 394 ľudí.